**Коментари на Владата на Северна Македонија на Извештајот (основен) од евалуацијата спроведена од Групата експерти за акција против насилството врз жените и домашното насилство (ГРЕВИО) за законодавните и другите мерки со кои се применуваат одредбите од Конвенцијата на Советот на Европа за спречување и борба против насилство врз жени и домашно насилство (Истанбулски конвенција)**

1. **ВОВЕД**

Владата на Република Северна Македонија го поздравува Конечниот извештај за евалуација од страна на Советот Група на експерти на Европа за акција против насилството врз жените и семејно насилство (GREVIO) и високо ги цени напорите направени од GREVIO низ целиот процес на евалуација на имплементацијата на Истанбулската конвенција од страна на Република Северна Македонија.

Македонската Влада соодветно ги зема предвид препораките дадени од GREVIO ја поздравува можноста да коментира за финалниот извештај.

Влада со задоволство забележува дека голем дел од нашите коментари на нацрт-извештајот е земен предвид во финалниот извештај. На некои точки, сепак, владата смета дека информациите се сè уште нецелосни или неточни и затоа би сакал да ги дадам следните коментари:

1. **КОМЕНТАРИ НА ИЗБРАНИ ТОЧКИ ВО ИЗВЕШТАЈОТ**

**I. ЦЕЛ, ДЕФИНИЦИИ, ЕДНАКВОСТ И НЕДИСКРИМИНАЦИЈА, ОПШТИ**

**ОБВРСКИ**

**Општи принципи на конвенцијата**

**Опсег на примена на конвенцијата и дефиниции**

12. Во Извештајот се истакнува, „ГРЕВИО доби индикации од некои учесници-практичари во владините и невладините организации дека би било добро да бидат повеќе вклучени во развојот на законите и политиките во областа на насилство врз жените и семејното насилство. ГРЕВИО смета дека поголемата вклученост на оние кои се засегнати со овие закони и политики може да доведе до подобра имплементација на долг рок, бидејќи тоа ќе придонесе за чувство на поседување на проблематиката од страна на релевантните субјекти.“

Би сакале да истакнеме дека во сите процеси за подготовка на политиките без исклучок, почнувајќи од Законот за ратификација на Истанбулската конвенција, Акцискиот план, Законот за спречување и заштита од насилство врз жени и семејното насилство, вклучително и подзаконски акти коишто произлегуваат од овој закон, секогаш има воспоставено широка работна група во која се вклучени граѓанските здруженија и се води транспарентен и консултативен процес. Во националното координативно тело членуваат здруженија на граѓани кои се претставници на мрежи на граѓански здруженија како што е Платформата за родова еднаквост кои сами ги номинираа 3 членови на НКТ.

13. Според точка 13 од Извештајот, „ГРЕВИО силно ги охрабрува властите на Северна Македонија да ја подобрат имплементацијата на Истанбулската конвенција во однос на сите форми на насилство врз жените, а не само на семејното насилство, кои во моментов се помалку опфатени со закони, политики, програми и услуги за поддршка, со должно внимание на нивната родова природа“.

Владата сака да појасни дека со најновите измени на националните закони, препораката е веќе во сила на ниво на законодавство и политика. Постојат две национални стратегии кои се однесуваат на дискриминацијата, Националната стратегија за родова еднаквост 2022-2027 година и Националната стратегија за еднаквост и недискриминација 2022-2026 година. Сепак, ние сме решени да продолжиме да се справуваме со сите форми на насилство врз жените и да им дадеме приоритет на услугите за поддршка во претстојната Национална стратегија за родово засновано насилство и семејно насилство.

**Основни права, еднаквост и недискриминација (член 4)**

**2. Интерсекциска дискриминација**

25. Во точката 25 се наведува дека „Неколку извори на невладини организации го информираа ГРЕВИО дека прифаќањето на LBTI жените во Северна Македонија е ниско и дека оваа група жени е изложена на нетолеранција, непријателства и насилство. Национален акционен план за LGBTIQ кој беше планиран за 2021-2025 година сè уште не е усвоен. ГРЕВИО се надева дека, штом ќе биде усвоен, ќе содржи сеопфатни мерки за спречување и заштита од родово засновано насилство за жените LBTI. ГРЕВИО со интерес забележува дека развојот на посебна стратешка цел за спречување на интерсекциска дискриминација на жените LBTI како анекс на Националната стратегија за еднаквост и недискриминација 2022-2026 година беше во тек во времето на усвојувањето на овој извештај„.

Владата сака да информира дека во насока на промовирање на правото на еднаквост и недискриминација особено кон ЛГБТИ + лицата значајно е да се истакне дека Парадата на гордоста се спроведува континуирано веќе 3 години и има поддршка од Владата

Воедно МТСП ја финасира услугата во Првиот шелтер центар за жртвите на насилтво припадници на ЛГБТИ заедницата и лиценциран е на давателот на оваа услуга.

Исто така отворена е првата СОС линија за ЛГБТИ заедницата за воспоставувањето на оваа линија поддршка даде Министерството за труд и социјална политика.

27. Во точка 27 од Извештајот, „ГРЕВИО силно ги охрабрува властите на Северна Македонија да: а). преземат мерки за да се обезбеди дека одредбите од Истанбулската конвенција се спроведуваат без дискриминација по било која од основите наведени во член 4, став 3, особено кога станува збор за обезбедување пристап до специјализирани услуги за поддршка“.

Во однос на пристапот до специјализирани услуги за поддршка, би сакале да објасниме дека секоја жена жртва на насилство, независно од нејзината ранливост има пристап до специјализираните сервиси согласно нејзините потреби. При проценката на ризикот стручните лица ги земаат во предвид околностите кои се специфични за секој поединечен случај и при предлагањето на мерките, активностите и услугите, се водат од индивидуалните потреби на жртвата за спречување и заштита од насилството.

Во оваа насока сакаме да истакнеме дека с**о** Законот за употреба на јазици се уредува правото на употреба на знаковниот јазик, правото на глувите и наглувите лица на знаковен јазик, изучување на знаковниот јазик, толкувач на знаковниот јазик, задачите на Националниот сојуз на глуви и наглуви на Македонија, финансирањето, остварувањето на правата и прекршочните санкции. Со овој закон знаковниот јазик се признава како потполно природен начин на комуникација еднаков со говорната комуникација. Глувото и наглувото лице има право на употреба на знаковниот јазик како странка или учесник во постапките пред државните органи, органите на локалната самоуправа, правосудните органи, јавните претпријатија, установи, агенции, фондови и други институции и организации. Исто така глувото и наглувото лице има право на употреба на знаковниот јазик и за други животни потреби по негов избор, доколку глувоста претставува пречка при задоволувањето на неговите потреби, но најмногу до 30 часа годишно. Центарот за социјална работа издава решение за остварување на правото на толкувач. Државните органи, органите на локалната самоуправа, правосудните органи, јавните претпријатија, установите, фондовите и други институции и организации, се должни на глувото и наглуво лице да му обезбедат толкувач на барање на глувото лице или по службена должност веднаш кога ваквото лице ќе приложи решение од центарот за социјална работа, со кое му се признава правото на употреба на толкувач.Трошоците на толкувачот ги надоместуваат горенаведените органите односно институциите.

Секоја жена жртва на насилство независно од нејзината ранливост има пристап до специјализираните сервиси согласно нејзините потреби. При проценката на ризикот стручните лица ги земаат во предвид околностите кои се специфични за секој поединечен случај и при предлагањето на мерките, активностите и услугите, се водат од индивидуалните потреби на жртвата за спречување и заштита од насилството.

29. Во Извештајот се забележува дека „ГРЕВИО е информиран од неколку владини и невладини извори за неколку случаи каде жените жртви на семејно насилство побарале помош од властите, но нивните поплаки не биле сфатени сериозно. Се чини дека владините службеници често пати сметаат дека насилството е приватна работа меѓу сопружниците и тие ја советуваат жртвата да се држи подалеку од насилникот додека „работите не се смират“ или да се вратат дома барајќи од жртвата да се смири со сторителот. На некои од жртвите, наводно им било кажано дека поплаката нема да им помогне бидејќи партнерот кој бил насилен е добро позната личност. Во други случаи, формални пријави биле составени од полицијата само кога жртвата била придружувана од невладина организација или адвокат, но не и кога таа сама отишла во полициска станица. Ова укажува дека насилството продолжува да се случува дури и откако жените ќе го пријават тоа кај органите за спроведување на законот и дека претходното знаење на властите за изложеноста на жената на насилство не секогаш води до ефективни мерки за заштита за да се спречи повторното виктимизирање на жените“.

Сакаме да информираме дека согласно Законот за внатрешни работи, контролата на вршењето на работите на Министерството се остварува како внатрешна и надворешна контрола.

Во смисла на законот внатрешната контрола се спроведува од страна на посебен оддел во состав на Министерството, а надворешната контрола од страна на Народниот правобранител и Одделението за истражување и гонење на кривични дела сторени од лица со полициски овластувања и припадници на затворската полиција во Основното јавно обвинителство за гонење на организиран криминал и корупција.

**Родово чувствителни политики (член 6)**

38. Овој дел од Извештајот се занимава со родово чувствителните политики, каде ГРЕВИО, меѓу другото бара да се обезбеди родово чувствителна имплементација на законите и политиките и да се оспорат ставовите меѓу професионалците кои го оправдуваат домашното насилство.

Родовата еднаквост е заедничка обврска и приоритет на Владата на Република Северна Македонија. Родовата еднаквост е дел од Програмата за работа на Владата 2020-2024 и исто така е обврска од Агендата за одржлив развој до 2030 година како на национално така и на локално ниво.

Сакаме да истакнеме дека на ниво на политики, состојбата дополнително се подобрува со Стратегијата за родова еднаквост 2022-2027 година усвоена од Собранието на Република Северна Македонија на 28.07.2022 година.

Визија на Стратегијата е постигнување родова еднаквост во општество во кое жените и мажите, девојчињата и момчињата, имаат еднакви права, пристап до ресурси, можности и заштита во сите сфери на животот, како услов за целокупен и одржлив економски, демографски, социјален развој и напредок на земјата, односно општество во кое жените и мажите ќе ги имаат истите привилегии и одговорности кои ќе ги остваруваат во вистинско заедничко партнерство. Со донесување на оваа Стратегија, Република Северна Македонија се стреми кон унапредување на состојбата на родовата еднаквост во 13 приоритетни области. Стратегијата, како широка стратешка рамка која ги обединува сите области на делување за постигнување на родова еднаквост преку интегрирање на родовата перспектива во политиките и стратегиите, сузбивање на стереотипите и насилството кон жените, унапредување на положбата на жените во сите сфери на јавниот и приватниот живот, во образованието, здравството, земјоделието, пристапот до правда, социјалната сигурност, животната срдина и климатските промени, спортот, културата, медиумите како и следење на состојбата со родовата еднаквост преку релевантни податоци и индикатори. Специфичната цел 3.1 се однесува на Спречување и борба против родово базирано насилство.

Ресурсниот центар за родово одговорно креирање на политики и буџетирање е формиран од страна на Министерството за труд и социјална политика (МТСП) во рамки на проектот „Промовирање на родово одговорни политики и буџети: кон транспарентно, инклузивно и отчетно управување во Република Северна Македонија“, имплементиран од UN Women, со финансиска поддршка од Швајцарија и Шведска.

Центарот има за цел да помогне во напорите на Република Северна Македонија за систематска и одржлива примена на родово одговорното буџетирање како алатка во креирањето на политиките и буџетските процеси.

Ресурсниот центар обезбедува обуки за унапредување на капацитетите на државните службеници во областа на родовата еднаквост и родово одговорното буџетирање.

Тој претставува центар на знаење и обезбедува истражувања, анализи и други ресурси поврзани со родовата еднаквост и родово одговорното буџетирање.

Ресурсниот центар обезбедува менторство и поддршка за вклучувањето на родовата перспектива во управувањето со јавните финансии, стратешкото планирање и креирањето на политиките на државните институции.

Во март 2022 година беше избран тим од експерти за да развијат и воспостават обуки за е-модули за НВЖ и семејно насилство. Модулот за електронско учење опфаќа содржини за родово и семејно насилство, тестови, аудио и видео материјали, интерактивно учење, електронско пребарување и преглед на содржини наменети за професионални структури вклучени во системот за заштита на жртви на родово базирано насилство и семејно насилство.

Целта на електронското учење преку материјалот, содржините, тестовите, аудио и видео материјалите, е да се помогне и поддржи учењето на учесникот, да се потврди и унапреди стекнатото знаење и ширење на наученото и стекнатото знаење. Е-модулите се достапни на онлајн платформата за учење на Ресурсниот центар. <https://emodulirbn.mtsp.gov.mk/>

Поставени се 2 модулиза електронско учење:

Модул 1. опфаќа содржини за родово базирано и семејно насилство за различни даватели на услуги.

Модул 2: опфаќа содржини за мулти секторски обуки за обучувачи, за справување со професионални структури во областите социјална заштита, полиција, здравство, судство, образование, граѓански сектор и медиуми.

Во Ресурсниот центар за родово одговорно креирање на политики и буџетирање до крајот на 2022 година се спроведени 31 обука на 10 теми, додека вкупен број на обучени лица се 401.

Број на спроведени обуки на теми кои се однесуваат на родовата еднаквост се 18 и обучени се 199 лица. Целна група на обуките на тема родова еднаквост беа јавната администрација на централно ниво (претставници од секторите за стратешко планирање, финансии, буџет и координаторите/ките за еднакви можности на жените и мажите од сите министерства, како и административни службеници со релативно кратко искуство во работата од сите министерства)

Бројот на спроведени обуки на тема дискриминација се 13 и обучени се 202 лица. Целна група на обуките на тема дискриминација беа јавната администрација на централно ниво, општински претставници како и ромски медијатори.

Во насока на кршење на стереотипите и предрасудите како предуслов за родова еднаквост, зајакнување на жените и менталното здравје и благосостојбата во тек на месец март 2023 се спроведе

* Караванот за родова еднаквост „Гласна и храбра**“**

Во рамки на овој караван

* + Опфатени се: 1500 жени од различни целни групи на жени како што се: жени со попреченост, жени од ранливи категории на граѓани, жени жртви на насилство, жени во униформа, жени во политиката, од здравствениот сектор, од ИТ секторот, жени претпремачки, како и младите девојки
  + Одржани се: 2 национални конференции - „Жени во политиката - Говор на омраза, сенка која обесхрабрува“ и „Униформа, оклоп кој значи ранливост - нашата секојдневна борба на два фронта“ со повеќе од 200 учесници
  + Организирана е: Регионалната конференција „Предизвици со кои се соочуваат жените и девојчињата во регионот на патот кон ЕУ-Гласно и храбро ги поместуваме границите“  со 300 учесници
  + Изработени се две брошури кои ги опфаќаат темите на менталното здравје и економското зајакнување

На учесници на настаните се подаруваше семе за цвеќе како симбол на грижата, негата што треба да си ја посветат жените за да се заштитат, да го зајакнат своето ментално здравје, да ги надминат предизвиците и целосно економски да зајакнат

**Сеопфатни и координирани политики (член 7)**

43. ГРЕВИО правилно укажува дека во моментот на пишување на Извештајот„ неопходните измени за усогласување на Законот за кривична постапка со Истанбулската конвенција сè уште не се усвоени. Дополнително, остануваат да се донесат голем број подзаконски акти со цел да се имплементираат неколку одредби од Законот за ЗСЗНЖСН, додека неколку дејствија предвидени во Акцискиот план не се спроведени “.

Треба да се има предвид дека измените на Кривичниот законик беа усвоени од Собранието на Република Северна Македонија на 13 февруари 2023 година и стапија на сила по објавувањето во Службен весник[[1]](#footnote-1).(1). Со законот за изменување и дополнување на Кривичниот законик се воведува дефиниција за семејно насилство, родово насилство врз жени, жртви на родово насилство и се инкриминира намерното психичко, физичко и сексуално насилство, вклучувајќи ги следните нови кривични дела, осакатување на женски полови органи, демнење, полов напад и силување, полова злоупотреба на немоќно лице, силување на дете кое не наполнило 15 години и полово вознемирување.

Сакаме да информираме дека согласно Законот за спречување и заштита од насилство врз жени и семејно насилство се донесени следните подзаконски акти:

- Правилник за начинот на спроведување и начинот на следење на изречените привремени заштитни мерки[[2]](#footnote-2).

- Правилник за начинот за спроведување на проценка на ризик од опасност по животот и физичкиот и психичкиот интегритет на жртвата и членовите на нејзиното семејство и ризикот од повторување на насилството, правилно управување со ризикот, спроведување и следење на мерките за заштита на жените жртви на родово базирано насилство и жртви на семејно насилство, преземени од центарот за социјална работа и потребните обрасци[[3]](#footnote-3).

- Правилник за начинот на извршување на изречената итна мерка за заштита, отстранување на сторителот од домот и забрана за приближување до домот и привремени мерки за заштита[[4]](#footnote-4)

- Правилник за начинот на проценка на ризикот од сериозна опасност по животот и физичкиот и психичкиот интегритет на жртвата и членовите на нејзиното семејство и ризикот од повторување на насилството; соодветно управување со ризикот; образецот на полицискиот извештај и предлогот за изрекување итна мерка за заштита – отстранување на сторителот од домот и забрана за приближување до домот.[[5]](#footnote-5)

- Правилник за начинот на извршување на привремена мерка задолжително лекување на сторителот доколку користи алкохол, дрога и други психотропни супстанции или има ментално заболување.[[6]](#footnote-6)

- Правилник за содржината и начинот на прибирање и водење посебна евиденција во судовите за бројот на случаи на родово базирано насилство врз жените и жртвите на семејното насилство врз основа на пол, род, возраст, етничка припадност, попреченост, живеалиште и други основи, како и податоци релевантни за следење на состојбата со родово-базираното насилство врз жените и семејното насилство[[7]](#footnote-7).

-Правилник за содржината и начинот на прибирање и водење посебна евиденција во јавните обвинителства за бројот на случаи на родово базирано насилство врз жените и жртвите на семејното насилство врз основа на пол, род, возраст, етничка припадност, попреченост, живеалиште и други основи, како и податоци релевантни за следење на состојбата со родово-базираното насилство врз жените и семејното насилство[[8]](#footnote-8) и Протокол за мултисекторска соработка.

Ве молиме имајте предвид дека следните подзаконски акти се подготвени и во моментов чекаат на усвојување:

Програма за реинтеграција на жени жртви на родово базирано насилство и семејно насилство;

Правилник за формата, содржината и начинот на интегрирано прибирање на статистички и административни податоци за состојбата со родово базирано насилство врз жените и семејното насилство, врз основа на пол, род, возраст, припадност на заедница, живеалиште и други податоци

Правилник за формата, содржината и начинот на водење на регистар на обучени лица за спроведување на почетна и континуирана едукација за родово базирано насилство врз жените и семејното насилство.

Правилник за начинот на давање согласност на Програмата за почетна и континуирана едукација за родово базирано насилство врз жени и семејно насилство, што ги спроведува Министерството за внатрешни работи, Министерството за здравство и Министерството за правда.

Правилник за форма и содржина на анализа и статистичка обработка на податоци од систем за социјални права и услуги за состојбата со родово-базирано насилство врз жените и семејното насилство

**Финансиски ресурси (Член 8)**

48. Во овој дел на Извештајот, „ГРЕВИО силно ги охрабрува властите на Северна Македонија да обезбедат соодветни човечки и финансиски ресурси за спроведување на сите политики, мерки и законодавство, насочени кон спречување и борба против насилството врз жени, вклучително и соодветно финансирање на сите релевантни институции и субјекти, и за специјализираните услуги за поддршка што ги обезбедуваат граѓанските организации да се воведат и наменски и транспарентни линии за финансирање, со цел да се овозможи редовно следење на распределбата и трошењето на средствата“.

Во врска со горенаведеното, повторуваме дека согласно Акцискиот план за спроведување на ИК, надлежните институции во рамките на нивните хоризонтални буџети обезбедуваат финансиски средства за активностите и мерките што ги спроведуваат. Исто така, сакаме да информираме дека Владата започна со изработка на Првата национална стратегија за спречување и заштита од насилство врз жени и семејно насилство заедно со финансиските импликации и буџетските линии. Дополнинително, седум општини воспоставија и финансираат спеијализирани услуги за жртви на РБН и СН: Град Скопје, Струмица, Битола, Куманово, Кавадарци, Росоман, Неготино, Демир Капија.

**В. Невладини организации и граѓанско општество (член 9)**

54 и 55. Во однос на точка 54 и 55 би сакале да истакнеме дека Владата има воспоставен  дијалог и соработка со граѓанските организации, кои се активно вклучени во  работата на полето на насилството врз жените. Процесот на лиценцирање на  давателите на социјалните услуги е систем на лиценцирање со кој се обрзува граѓанскиот сектор, да   исполнуваат одредени  минимални стандарди и законски и подзаконски критериуми во зависност од социјалните услуги кои се предмет на лиценцирање.  Овие стандарди може да се менуват доколку во праксата се поќаже дека истите се неприменливи И покрај тоа што одредени граѓански организации за заштита на правата на жртвите на  семејно кои беа вклучени во овој процес, се соочија со низа проблеми, а кои се однесуваа на: обезбедување на  финансиски средства за вработување на стручни работници и  одржливост на нивните услуги за корисниците сепак дел од нив се лиценцираа. Целта е да обезбеди одреден стандард за квалитет во обезбедувањето  на квалитетни и достапни социјални услуги на локално ниво, Сепак, критериумите вклучени во режимот на лиценцирање бараат образование кое значи знаења, вештини или стручна експертиза за прашања поврзани со насилството врз жените, а особено неговата родова димензија, бидејќи оваа тема генерално е вклучена во наставна програма  во студиските групи на додипломски студии на хуманистичките науки. По лиценцирањето на одредена услуга некои организации имаат склучено Управен договор со Министерството за труд и социјална политика согласно Програмата за финансирање на социјалните услуги. Овие стандарди може да се менуват доколку во праксата се поќаже дека истите се неприменливи.

**Собирање податоци и истражување (член 11)**

73. Во Извештајот ГРЕВИО бара собирање податоци од сите релевантни засегнати страни за различните облици на НВЖ и СН расчленети по пол и возраст на жртвата и сторителот, нивната врска, географската локација и присуството на деца.

Би сакале да информираме дека Министерството за труд и социјална политика презема бројни активности поврзани со развивање на системот за интегрирано собирање и анализа на податоци и тоа:

1.МТСП спроведе мапирање на актуелната состојба за собирање и известување за податоците за НВЖ во Северна Македонија во 2022 година со поддршка од УНФПА (Извештај за управување со административни податоци на англиски и македонски јазик).

2.Во 2023 година беше развиен Модел за интегрирано собирање податоци (Модел на систем за управување со информации за РБН (СУИ) според препораките од проценката) и е претставен пред Националното координативно тело[[9]](#footnote-9).

Важно е да се нагласи дека веќе се планирани следни чекори во интегрираниот СУИ, како што следува:

* Дизајнирање на целокупното планирање за СУИ за РБН која опишува како се управува со податоците, од собирање до обработка и употреба.
* Дефинирање на индикаторите, податоците и стандардизирање на дефинициите.
* Дефинирање на правилата за агрериња на случаи и настани за РБН во категории на РБН, во зависност од видот на РБН.
* Развивање на специфичните алатки за секој давател на услуги и упатствата за нивна употреба.

101. Во однос на точката 101, Владата сака да појасни дека сукцесивно се врши анализа на учебниците и прирачниците во целиот овој период, од страна на МОН, БРО, ЦССО, а и авторите на учебниците поаѓаат од принципите дадени во новата Концепција за основно образование.[[10]](#footnote-10) Во оние наставни материјали каде се воочени родово базирани или друг вид на стереотипи, направена е ревизија на истите.

**Општи обврски (член 18)**

**146. Во** Извештајот се наведува дека „ГРЕВИО силно ги охрабрува властите на Северна Македонија да ги прошират и зајакнат нивните сегашни напори за воспоставување интегрирани структури за мулти агенциска соработка за заштита и поддршка на жртвите на сите форми на насилство опфатени со Истанбулската конвенција кои ги вклучуваат сите релевантни актери, вклучително и специјализираните услуги за поддршка на жените “.

Би сакале да истакнеме дека усвоен е Протокол за меѓусебна соработка на надлежни субјекти за преземање мерки за превенција, спречување и заштита од насилство врз жени и семејно насилство.

**Засолништа (член 23)**

175. ГРЕВИО ургира до властите да го зголемат бројот и капацитетот на засолништа во однос на сите форми на НВЖ и СН, обезбедувајќи дека тие се достапни и пристапни за сите жени жртви на НВЖ и нивните деца, дека услугите што се обезбедуваат во засолништата го задоволуваат минимумот стандарди за квалитет според практиките развиени на меѓународно ниво, обезбедувајќи одржливо финансирање и доволно човечки ресурси за засолниште и постојана и специјализирана обука за персоналот.

Би сакале да нагласиме дека заклучно со декември 2022 година на територијата на Република Северна Македонија воспоставени се Центри за жртви на семејно насилство и родово базирано насилство (засолништа) во сите осум плански региони. За оваа услуга изготвен е и Стандард и процедури за работа на даватели на услуга за привремен престој - Центар за жртви на семејно насилство, Центар за жртви на родово базирано насилство и Центар за жени жртви на сексуално насилство и силување и истиот е објавен на веб страната на Министерството за труд и социјална политика. (<https://www.mtsp.gov.mk/dokumenti.nspx>).

Сместувањето во засолниште не е условено со пријавување на сторителот во полиција, со согласност на жртвата се сместува кога има висок ризик по здравје и живот, се почитува волјата на жртвата дали сака да се води постапка независно дали ги користи услугите на засолништето.

Ве молиме имајте предвид дека согласно член 46 од Законот за спречување и заштита од насилство врз жените и семејното насилство, стручните лица од центарот за социјална работа преземаат мерки за заштита за жртвата и тоа:обезбедува привремено згрижување, обезбедува жртвата да добие потребна медицинска помош и по потреба ја придружува во најблиската здравствена установа, обезбедува жртвата да оствари право од социјална и здравствена заштита согласно со закон, дава соодветна психо-социјална интервенција и третман, обезбедува жртвата да добие психо - социјален третман во советувалиште од стручни лица во центарот за социјална работа, здружение, советувалиште за жени жртви на насилство и други жртви на семејно насилство, обезбедува помош на семејството за редовно школување на детето, дава правна помош и застапување, ја упатува жртвата до соодветните државни и други органи надлежни за економско јакнење на жртвата и нејзино активно вклучување на пазарот на трудот, преку надлежен центар за вработување и во случај на висок ризик и преземање на итни мерки за заштита, како и кога жртвата користи услуги на привремен престој, а најдоцна во рок од 12 часа од приемот на пријавата, донесува решение за привремено доверување на грижа и воспитување на деца на родителот жртва. Стручните лица врз основа на направената проценка на ризик заедно со жртвата а во согласно Правилникот за начинот за спроведување на проценката на ризик од сериозна опасност по животот и физичкиот и психичкиот интегритет на жртвата и членовите на нејзиното семејство и на ризикот од повторување на насилството, соодветното управување со ризикот спроведување и следење на мерките за заштита на жените жртви на родово-базирано насилство и жртвите на семејно насилство, преземени од центарот за социјална работа и потребните обрасции, со дадена согласност од жртвата ги спроведуваат мерки за заштита за жртвата. Мерката за заштита „привремено згрижување на жртвата“ може да ја спроведува и центарот за социјална работа и здружение, поради тоа неопходна е комуникација и координација помеѓу здружението и центарот за социјална работа, за да може жртвата соодветно да се заштити од насилството.

**Заштита и поддршка на деца – сведоци (член 26)**

205. Во Извештајот ГРЕВИО наведува дека „НВО Прв семеен центар во Скопје има програма за советување специјално за деца жртви и сведоци на насилство. Обучени психолози обезбедуваат терапија и поддршка. Сепак, изгледа дека слични услуги од невладини организации не се достапни во други делови на земјата, што ги остава децата често без психолошка поддршка. ГРЕВИО смета дека треба да се засилат напорите за подобрување на советодавните услуги за деца сведоци на насилство. Треба да се посвети внимание за да бидат достапни психолошки интервенции соодветни на возраста, засновани на докази и приспособени на специфичните потреби на децата, со цел да им се овозможи да се справат со нивните трауматски искуства, притоа давајќи му должно внимание на најдобриот интерес на детето“.

Ова не е сосема точно и може да се преформулира за подобро да ја одрази моменталната ситуација во обезбедувањето поддршка за децата жртви на насилство. Затоа би сакале да ја предложиме следната формулација:

Поддршка на децата жртви на насилство се обезбедува во три специјализирани сервиси од постоечките 9 сервиси наведени погоре, односно само два региони нудат ваков вид на специјализирана услуга. (ве молиме погледнете ги коментарите во тцочка 165)

**Обесштетување (член 30**

**2. Надомест**

228. Во врска со надоместокот на жртви од кривични дела сторени со насилство нагласуваме дека согласно Законот за исплата на паричен надоместок на жртви на кривични дела со насилство донесен кој е донесен во ноември 2022 година, а започна да се применува од 25 мај 2023 година не е утврден услов за надоместок со кој е предвидена казна, туку е предвидена листа на дела за кои може да се однесува надоместокот, согласно меѓународните стандарди во оваа област. Дури, оваа листа на дела е поширока и од предвидените меѓународни стандарди како во однос на делата, така и во однос на лицата жртви на кои им следува надоместок.

Овој закон е *lex specialis* и треба да има примарна примена, а со цел да се отстрани неконзистентноста меѓу различните правни акти и во новиот Предлог Законот за кривичната постапка кој се подготвува во Министерството за правда ќе биде избришан овој праг на пропишана казна. Така во Работната верзија на Законот за кривичната постапка е предложена следнава одредба во членот 53 став 3:

*„(3) Жртвата на кривично дело со насилство има право на паричен надомест на штета од средствата на Буџетот на Република Северна Македонија согласно закон. Ако жртвата претходно остварила имотноправно барање, се зема предвид износот на имотноправното барање при одмерување на паричниот надомест на штета. Кога судот досудува имотноправно барање ќе го има предвид износот што жртвата го остварила претходно по основ на паричен надомест од средствата на Буџетот на Република Северна Македонија.“*

**1. Психичко насилство (Член 35)**

243. Повторно истакнуваме дека наведените дела („Загрозување со опасно орудие при тепачка или караница“ член 133, „Присилба“ член 139, „Загрозување на сигурноста“ член 144, „Изнуда“ член 258, „Уцена“ член 259, сите од Кривичниот законик) во целост ги исполнуваат критериумите на членот 33 од Истанбулската Конвенција (умислено дело и сериозно нарушување на психичкиот интегритет со употреба на присилба или закана). Уште еднаш нагласуваме дека сите елементи, односно дејствија на извршување од членот 33 од Истанбулската Конвенција се опфатени со кривичните дела од Кривичниот законик кои се наведени во самиот извештај. Сепак, Работната група при Министерството за правда за подготовка на новиот Кривичен законик, имајќи го фактот дека Предлогот на Кривичниот законик е сѐ уште во фаза на подготовка повторно ќе ги разгледа предлозите на ГРЕВИО. Исто така, напоменуваме дека дури и доколку се пристапи кон креирање на посебна инкриминација, тоа би повлекло измена на постојните инкриминации во другите кривични дела и потенцијално поблаг третман на сторителите, затоа што хипотетички за основниот облик на психичко насилство не би можеле да се пропишат строги казни (или барам со иста висина) како во наведените постојни кривични дела.

**5. Принуден брак (Член 37)**

266. Согласно постојните одредби од Кривичниот законик, намамувањето на лице во странство заради присилен брак, ги исполнува елементите на кривичните дела Трговија со луѓе (член 418-а) и Трговија со дете (член 418-г), па, така, доколку во практиката има такви случаи на присилни бракови тоа всушност преставува построг третман на сторителите.

Покрај ова, во работната верзија на Предлогот на Кривичниот законик кој се подготвува од 2019 година, е инкриминирано посебно кривично дело „Присилно склучување на брак“, со што е прифатена сугестијата на ГРЕВИО и оваа предложена нова инкриминација е вметната во нацрт - текстот и пред да се објави Извештајот на ГРЕВИО.

Така во Работната верзија на Предлогот на Кривичниот законик новото дело е предложено да гласи:

***„Присилно склучување на брак Член 259 (нов член)***

1. *Тој што ќе присили друг на склучување на брак со него, доколку не се исполнетни облежјата на друго потешко дело, ќе се казни со затвор од шест месеци до пет години.*
2. *Тој што намамува лице во друга држава различна од таа во која престојува со цел таму да го присили на склучување брак со него, ќе се казни со парична казна или со затвор до три години.“*

**6. Осакатување на женски полови органи (член 38)**

270. При креирањето на одредбата за женското генитално осакатување Работната група за подготовка на Предлогот на Кривичниот законик тргна од самиот член 38 и соодветната терминологија на македонски јазик која одговара на терминологијата користена во Истанбулската Конвенција. Дополнително, нагласуваме дека не постои никаков проблем (а такво е толкувањето на казнено-правната наука) дека лицата кои вршат „procuring“– обезбедување, односно врбување на девојки претставува дејствие на помагање или поттикнување. Сепак, Работната група уште еднаш ќе ја разгледа оваа забелешка.

**7. Присилен абортус (член 39)**

275. Во врска со препораката од параграф 275, сакаме да истакнеме дека одредбата од членот 129 од КЗ содржи диспозиција од бланкетен карактер што значи дека исполнувањето на битието на делото се констатира и утврдува преку примена на одредби од други релевантни закони. Нагласуваме дека релевантните закони од медицинската сфера, како што се, на пример, Законот за заштита на правата на пациентите и Законот за прекинување на бременоста, детално ги утврдуваат елементите на давање на информирана согласност кај сите категории на лица и пациенти (полнолетни лица, деца, лица со посебни потреби…).

**10. Отежнувачки околности (член 46)**

287. Во однос на отежнувачките околности истакнуваме дека тие не се исцрпени во членот 39 од Кривичниот законик, туку судијата е слободен да го цени нивното постоење во секој конкретен случај. Наведените околности од членот 46 од Конвенцијата кај одредени кривични дела експлицитно се земени во предвид надвор од општата одредба од КЗ со тоа што со нивното предвидување како околности што на делото му даваат потежок облик (конститутиувни елементи на квалифицираниот облик на делото) со што законодавецот предвидел многу построг третман за сторителот од случаите отколку кога би имале „регуларен третман на отежнувачки околности“. Имено, отежнувачката околност може да го води судијата само кон законскиот максимум на казната пропишана за тоа дело. А, доколку се конститутивни облици на некое дело, за самите такви облици веќе се предвидени од законодавецот построги казни отколку за основното дело. Сепак, сугестиите на ГРЕВИО ќе бидат уште еднаш разгледани од страна на Работната група за подготовка на новиот КЗ.

**Итни мерки за заштита (член 52)**

337. Во извештајот, „ГРЕВИО ги повикува властите да преземат правни или други соодветни мерки за да се осигура дека итните мерки за заштита се достапни и ги исполнуваат барањата на Конвенцијата, и бара обука за полициските службеници, персоналот во Центрите за социјална работа и судиите за важноста на итните мерки за заштита во обезбедувањето брза заштита на жртвите“.

Ве известуваме дека пред отпочнување на пандемијата обучени се обучувачи кои имаа за задача да спроведат обука со целокупниот состав на полицијата. Со оглед на прекинот на обуките, потребно е целосно обновување на обуките и селекција на нови обучувачи кои повторно ќе поминат низ програмата за обука за обучувачи.

Во 2022 година МВР спроведе обука за 50 полициски службеници од осумте региони со опфат на теми за проценка на ризик и извршување на итната и привремените мерки за заштита. Обуките ќе продолжат да се реализиаат во континуитет.

1. Закон за изменување и дополнување на Кривичниот законик, Службен весник на Република Северна Македонија, бр. 36/2023 [↑](#footnote-ref-1)
2. Службен весник на Република Северна Македонија бр. 248/21 [↑](#footnote-ref-2)
3. Службен весник на Република Северна Македонија бр. 240/21 [↑](#footnote-ref-3)
4. Службен весник на Република Северна Македонија бр. 210/21 [↑](#footnote-ref-4)
5. Службен весник на Република Северна Македонија бр. 210/21 [↑](#footnote-ref-5)
6. Службен весник на Република Северна Македонија бр. 165/22 [↑](#footnote-ref-6)
7. Службен весник на Република Северна Македонија бр.24 /22 [↑](#footnote-ref-7)
8. Службен весник на Република Северна Македонија бр.24 /22 [↑](#footnote-ref-8)
9. <https://www.mtsp.gov.mk/fevruari-2023-ns_article-odrzan-sostanok-na-nacionalnoto-koordinativno-telo-za-implementacija-na-konvencijata-na-sovet-na-evr.nspx> [↑](#footnote-ref-9)
10. <https://mon.gov.mk/content/?id=3785> [↑](#footnote-ref-10)